钦定古今图书集成/方舆汇编/边裔典/第002卷 > 宋
## 钦定古今图书集成/方舆汇编/边裔典/第002卷 > 宋

宋制，“主客郎中、鸿胪寺等官，掌四夷封爵礼命、朝贡
宴劳、给赐送迎之事。”

按《宋史职官志》：“主客郎中、员外郎，掌以宾礼待四夷
之朝贡。凡郊劳、授馆、宴设、赐予，辨其等而以式颁之。
至则图其衣冠，书其山川风俗，有封爵礼命，则承诏
颁付。”

鸿胪寺旧置判寺事一人，以朝官以上充。《元丰官制》
行，置卿一人，少卿一人，丞、主簿各一人。卿掌四夷朝
贡、宴劳、给赐、送迎之事，少卿为之贰，丞参领之。凡四
夷君长、使价朝见，辨其等位，以宾礼待之，授以馆舍，
而颁其见辞、赐予、宴设之式，戒有司先期办具，有贡
物则具其数报四方馆引见以进。诸蕃封册，即行其礼命。若崇义公承袭，则辨其嫡庶，具名上尚书省。
往来国信所，掌大辽使介交聘之事。

都亭西驿及“管干所，掌河西蕃部贡奉之事。”

礼宾院。掌回鹘、吐蕃、党项、女真等国朝贡馆设及互
市译语之事。

怀远驿，掌南蕃、交州、西蕃、龟兹、大食、于阗、甘棠、宗哥
等国贡奉之事。

同文馆及管勾所，掌高丽使命。

已上并属鸿胪寺。“中兴后，废鸿胪不置，并入《礼部》。”

### 哲宗元祐二年定蕃国使至迓饯犒设及入贡贸易之制又令诸蕃初入贡者安抚等司问在国远近大小保明闻奏

按《宋史哲宗本纪》不载。按《礼志》：元祐二年，知颍昌
府韩缜言，“交趾小国，使人将及境，臣尝近弼，难以抗
礼。”按元丰中，迓以兵官，饯以通判使副诣府，其犒设
令兵官主之，请如故事。仍诏所过郡凡前宰相执政
官、知判者亦如之。又诏立回赐于阗国信分物法，岁
遣贡使虽多，止一加，则又命于阗国使以表章至，则
间岁听一入贡，馀令于熙、秦州贸易。礼部言：“《元丰著
令》，西南五姓蕃每五年许一贡。今西番、秦平军入贡
期限未及。”诏特许之。学士院言：“诸蕃初入贡者，请令
安抚、钤辖、转运等司体问其国所在远近大小，与见
今入贡何国为比，保明闻奏，庶待遇之礼，不致失当。”

### 徽宗政和 年定夏国与各国使入见礼仪次第

按《宋史本纪》不载按《礼志。政和新仪》：“夏使见日，俟
见班绝谢班前。使奉表函引入殿庭。副使随入西向
立。舍人揖躬。舍人当殿躬奏夏国进奉使姓名。以下
祗候见引当殿前跪进表函。舍人受之。副入内侍省
官进呈。使者起归位四拜。起居舍人宣有敕赐某物
兼赐酒馔。跪授箱过。俛伏，兴再拜。舍人曰‘各祗候’。”揖
西出。次从人入，不奏，即引当殿四拜。起居舍人宣赐
分物兼赐酒食，跪授箱过，俛伏，兴，再拜。舍人曰：“各祗
候。”揖西出。辞日，引使副入殿庭，西向立，舍人揖躬，舍
人当殿躬奏夏国进奉使姓名。以下祗候辞，引当殿
四拜。宣赐某物酒馔，再拜如见仪。凡蕃使见辞同日
者，先夏国，次高丽，次交趾，次海外蕃客，次诸蛮。

### 宣和 年诏蕃国入贡本路验虚实保明

按：《宋史徽宗本纪》不载。按《礼志》：宣和诏：“蕃国入贡，
令本路验实保明，如涉诈伪，以上书诈不实论。”

### 高宗绍兴三十二年诏诸国欲朝贡者谕遣毋奏闻按宋史高宗本纪不载按礼志三十二年孝宗登

极。诏曰：“比年以来，累有外国入贡，太上皇帝冲谦弗
受，况朕凉菲，又何以堪！自今诸国有欲朝贡者，令所
在州军以理谕遣，毋得以闻。”